खुद को कमरे में बंद किया, कबड्डी खेलने लगीं; फिर कैसे की वापसी
Inspiring Success Story of Haryana's Saweety Boora: Overcoming Depression and Winning Gold Medals स्वीटी बॉक्सर हैं, लेकिन दुनिया अलग नहीं। उनके पिता कहते हैं, ‘बॉक्सिंग का कोई भी ट्रायल हो जी, पक्षपात तो होता ही है। बहुत होता है। सिर्फ मेरी बेटी के साथ नहीं, और भी कई लड़कियों के साथ हुआ। जिनकी अप्रोच नहीं, उनकी कोई नहीं सुनता।’
‘ये 2020 की बात है। ओलिंपिक क्वालिफायर इवेंट था। मैं तैयार थी, डिजर्व करती थी। फिर अचानक रैंकिंग आई, जो लड़की मुझसे ट्रायल्स में हार गई थी, उसे मुझसे ऊपर रैंकिंग दी गई। कैंप छोड़कर वापस आ गई। खुद को कमरे में बंद कर लिया। डिप्रेशन इतना हावी हो गया कि लगता था कुछ कर लूंगी। बॉक्सिंग भी छोड़ दी।’
81 किलोग्राम वेट कैटेगरी में बॉक्सिंग वर्ल्ड चैंपियन स्वीटी बूरा जब ये कहती हैं, तो आंखों में नमी और चेहरे पर निराशा नजर आती है।
बीते 15 दिन से साक्षी मालिक, विनेश फोगाट और बजरंग पूनिया जैसे ओलिंपियन रेसलर दिल्ली में जंतर-मंतर पर धरना दे रहे हैं। धरने के केंद्र में खेल में राजनीति का कॉकटेल और सेक्शुअल हैरेसमेंट जैसे गंभीर मुद्दे हैं। स्वीटी बॉक्सर हैं, लेकिन दुनिया अलग नहीं।
उनके पिता कहते हैं, ‘बॉक्सिंग का कोई भी ट्रायल हो जी, पक्षपात तो होता ही है। बहुत होता है। सिर्फ मेरी बेटी के साथ नहीं, और भी कई लड़कियों के साथ हुआ। जिनकी अप्रोच नहीं, उनकी कोई नहीं सुनता।’
स्वीटी की जीत के पीछे की कहानी…
25 मार्च 2023 को विमेंस बॉक्सिंग में भारत के हिस्से में दो गोल्ड मेडल आए थे। दिल्ली के इंदिरा गांधी स्पोर्ट्स कॉम्प्लेक्स में 15 से 26 मार्च तक IBA विमेंस वर्ल्ड बॉक्सिंग चैंपियनशिप हुई थी। 81 किलोग्राम वेट कैटेगरी में स्वीटी बूरा ने चीन की वैंग लीना को 4-3 से शिकस्त दी।
स्वीटी की जीत तो सबने देखी थी, लेकिन जीत के पीछे की कहानी जानने हम स्वीटी के माता-पिता से मिलने दिल्ली से करीब 160 किलोमीटर दूर हिसार पहुंचे।
‘बूरा भवन’ में घुसते ही हमें स्वीटी के पिता महेंदर सिंह और मां सुमन देवी मिले। 25 मार्च के बारे में बताते-बताते सुमन देवी और महेंदर सिंह की आंखों में चमक आ जाती है। कहते हैं कि ‘हम दिल्ली तो नहीं गए, लेकिन यहीं टीवी पर मुकाबला देखते रहे। पहले नीतू घणघस ने गोल्ड जीता, लगा जैसे हमारी अपनी बेटी जीती है। उसकी जीत से भरोसा हो गया था कि हमारी स्वीटी भी इस बार गोल्ड जीतेगी।’
कबड्डी ट्रायल के लिए गई थी, बन गई बॉक्सर
महेंदर सिंह बताते हैं ‘स्वीटी पहले गांव में कबड्डी खेलती थी। हम उसे ट्रायल के लिए SAI (स्पोर्ट्स अथॉरिटी ऑफ इंडिया), हिसार के STC (स्पोर्ट्स ट्रेनिंग सेंटर) में ले गए, लेकिन वहां कबड्डी नहीं होती थी। स्वीटी की फिजीक देख कोच ने कहा कि बॉक्सिंग का ट्रायल दे दो।’
‘स्वीटी राजी थी, कोच ने उसे बॉक्सिंग के नियम बताए और डिफेंड करना सिखाया। स्वीटी का बॉक्सिंग ट्रायल हुआ। उसने उन लड़कियों को हरा दिया, जो 2 साल से ट्रेनिंग कर रही थीं। कोच ने हमसे पूछा भी कि ये पहले से बॉक्सिंग करती थी? हमने कहा, नहीं, बस कबड्डी खेलती है। वहीं, बच्चों में थोड़ी बहुत मार-पीट हो जाती है। ये सुनकर कोच हंसने लगे। 2009 में SAI, हिसार में उसका एडमिशन बॉक्सिंग में हो गया।’
सिलेक्शन में होने वाली पॉलिटिक्स ने स्वीटी को तोड़ दिया था
स्वीटी के पिता बचपन की कहानी सुनाते-सुनाते चुप हो जाते हैं, जैसे कोई दुख उन्हें याद आ गया। हम पूछते हैं, तो कहते हैं, ‘स्वीटी के लिए सब आसान नहीं था। घर से कोई परेशानी नहीं थी, लेकिन सिलेक्शन में राजनीति होने लगी तो स्वीटी टूट गई थी। कई बार कहती थी कि बॉक्सिंग छोड़ दूं?’
महेंदर आगे बताते हैं, ‘2016 ओलिंपिक हो या 2020 ओलिंपिक। इन चैंपियनशिप के ट्रायल के दौरान उसने जिन लड़कियों को हराया, उन्हें ही ओलिंपिक के लिए चुना गया। कहीं कोई सुनवाई नहीं होती।’
स्वीटी को चैम्पियनशिप में जाने से रोका, उसी ने सिल्वर जीता 
महेंदर आरोप लगाते हैं, ‘2014 में AIBA विमेंस वर्ल्ड बॉक्सिंग चैम्पियनशिप के लिए ट्रायल चल रहे थे। इसमें स्वीटी जीत गई। चीफ कोच और 2-3 लोग और थे, जो नहीं चाहते थे कि स्वीटी चैम्पियनशिप में जाए। उसने 75-81 किलोग्राम वेट कैटेगरी में ट्रायल दिया था। आखिरी वक्त में चीफ कोच के कहने पर 75-81 किलोग्राम वेट कैटेगरी और 81+ किलोग्राम वेट कैटेगरी ही हटा दी गई।’
‘हम तो हिम्मत हार गए थे। BJP नेता कैप्टन अभिमन्यु ने मुश्किल समय में हमारी मदद की। उनके भाई मेजर सत्यपाल सिंधु और फेडरेशन के प्रेसिडेंट अजय सिंह ने भी मदद की। इसके बाद स्वीटी ने दोबारा 81 किलोग्राम वेट कैटेगरी में ट्रायल दिया और सिलेक्ट हुई। उस चैम्पियनशिप में स्वीटी ने सिल्वर मेडल जीता था।’
महेंदर के मुताबिक, ऐसा ही एक किस्सा साल 2016 का भी है। भिवानी स्टेट ट्रायल के दौरान स्वीटी एकतरफा जीत रही थी, लेकिन जीत सामने वाली खिलाड़ी को दे दी गई। स्वीटी ने विरोध किया। कहा कि ये तो 10-21 की बाउट थी। उसकी तो सुनवाई नहीं हुई, बल्कि उससे बदला लेने के लिए उसकी छोटी बहन सीवी बूरा को भी हारा बता दिया गया।’
पिता का आरोप- राजनीति ने तोड़ा ओलिंपिक जाने का सपना
महेंदर एक और कहानी सुनाते हैं, ‘2016 में पटियाला में विमेंस वर्ल्ड बॉक्सिंग चैम्पियनशिप के ट्रायल थे। ये चैम्पियनशिप 2016 रिओ ओलिंपिक के लिए फाइनल क्वालिफाइंग चैम्पियनशिप थी। ओलिंपिक में विमेन बॉक्सर्स के लिए सिर्फ 3 वेट कैटेगरी 51, 60 और 75 किलोग्राम थी। स्वीटी ने 75 किलोग्राम में ट्रायल दिया और फाइनल बाउट तक पहुंची। उसका ट्रायल पूजा रानी बोहरा के साथ था। स्वीटी जीत रही थी, पर पूजा को विनर घोषित कर दिया गया। रिजल्ट भी ऐसे दिन दिया, जब हमें केस करने का समय नहीं मिला।’
‘स्वीटी 81 किलो वेट कैटेगरी में विमेंस वर्ल्ड बॉक्सिंग चैम्पियनशिप में गई, लेकिन ओलिंपिक में नहीं जा पाई। उस वक्त कोई उसकी मदद करता तो 2016 ओलिंपिक में भी उसका मेडल आ जाता। पूजा तो ओलिंपिक के लिए क्वालिफाई भी नहीं कर पाई।’
पॉलिटिक्स, रिजेक्शन, डिप्रेशन से मेडल तक का सफर
स्वीटी के पिता महेंदर ने फेडरेशन पर गंभीर आरोप लगाए थे। हमने इन आरोपों के बारे में स्वीटी से बात की। स्वीटी इसका जवाब निराशा से देती हैं। वे अपने बॉक्सिंग छोड़कर कबड्डी में जाने की कहानी सुनाती हैं।
‘2020 में मेरा क्वालिफायर इवेंट था। मैं डिजर्व करती थी, लेकिन मेरी रैंकिंग चेंज कर दी गई। मुझसे हारी लड़की को मुझसे ऊपर रैंकिंग दी गई। वो समय बहुत बुरा था। मेरे पास वर्ल्ड और एशियन चैम्पियनशिप के मेडल थे, लेकिन ओलिंपिक में नहीं जा पाई, तो क्या फायदा। इस इवेंट की तैयारी के लिए मैं एक साल घरवालों से दूर रही थी।’
‘मुझसे देखा नहीं गया तो मैं कैंप छोड़कर वापस आ गई। घरवाले बात करने की कोशिश करते, तो मैं उन पर चिल्लाने लगती थी, लेकिन उन्होंने मेरा साथ नहीं छोड़ा।’
स्वीटी बताती हैं, ‘कुछ दिनों बाद लॉकडाउन लग गया। मैंने घर पर ही फिटनेस प्रैक्टिस शुरू कर दी। लॉकडाउन के दौरान कुछ छूट मिली, तो रनिंग शुरू की। फिर मैंने दीपक हुड्‌डा जी (स्वीटी के पति) के साथ कबड्डी खेलना शुरू किया, वे नेशनल कबड्डी टीम के कैप्टन हैं। दीपक और मेरी मां ने कहा कि अगर तुम्हें लगता है कि बॉक्सिंग में तुम्हारे साथ गलत हो रहा है, तो कबड्डी खेलो। मैंने 3 महीने तक कबड्डी खेली। नेशनल चैम्पियनशिप के लिए मेरा सिलेक्शन भी हुआ, लेकिन मैं खुश नहीं थी।’
10 महीने बाद बॉक्सिंग ग्लव्स छुए, तो लगा सुकून यहीं है…
स्वीटी बताती हैं, ‘साल 2021 में बॉक्सिंग की एशियन चैम्पियनशिप के ट्रायल्स की डेट अनाउंस हुई। सोच रही थी, ट्रायल देने जाऊं या नहीं, कहीं हार गई तो। 10 महीने से मैंने ग्लव्स नहीं छुए थे। घरवालों ने कहा कि 10 महीने में सालों से सीखी बॉक्सिंग कोई नहीं भूलता। बॉक्सिंग प्रैक्टिस के लिए मेरे पास 5 दिन थे। 10 महीने बाद जैसे ही मैंने हाथ में ग्लव्स डाले, मेरी खुशी लौट आई।’
‘मैं ट्रायल्स देने गई। 9-0 से मैच जीता और मेरा सिलेक्शन हो गया। 10 महीने बॉक्सिंग न कर पाने की टीस और गुस्सा सब रिंग में निकल गया। मैच के बाद लोगों ने मुझसे पूछा कि आज क्या खाकर आई हो? मैंने जवाब दिया, गम खाकर आई हूं। बॉक्सिंग से दूर होने का गम। 20 दिन बाद एशियन चैम्पियनशिप थी। मैंने जमकर प्रैक्टिस की, चैम्पियनशिप में मुझे ब्रॉन्ज मेडल मिला।’
मुझे कहा गया- तुम मेडल लाने लायक ही नहीं हो…
स्वीटी के पिता महेंदर ने 2014 में भी भेदभाव का एक किस्सा सुनाया था। उस पर स्वीटी कहती हैं, ‘ऐसे तो कई किस्से हैं। मैं नेशनल की चैम्पियन तो बन जाती थी, लेकिन सीनियर में इंटरनेशनल खेलने की बात आती, तो मुझे मौका नहीं दिया जाता। वहां कोई और ही बॉक्सर जाती थी।’
‘2014 में अनाउंसमेंट हुई कि जो नेशनल में गोल्ड जीतेगा, वही वर्ल्ड चैम्पियनशिप खेलेगा। मैं हॉस्पिटल में एडमिट थी। मुझे टाइफाइड था, हालत खराब थी। डॉक्टर ने कहा था कि खेलना तो दूर, अगर वॉर्म अप भी किया तो मर जाऊंगी। मैंने मौत और बॉक्सिंग में से बॉक्सिंग को चुना।’
‘नेशनल में मैंने गोल्ड जीता, लेकिन फिर पॉलिटिक्स हुई। कहा गया कि ये लड़की मेडल लाने के लायक नहीं है। मैं जिस वेट कैटेगरी में जीती, वो हटा दी गई। जिस दिन वर्ल्ड चैम्पियनशिप के लिए टीम जाने वाली थी, उसके एक दिन पहले बताया गया कि मुझे भी जाना है। उस चैम्पियनशिप में मैं इकलौती इंडियन फाइनलिस्ट थी। मैंने 81 किलोग्राम वेट कैटेगरी में सिल्वर मेडल जीता।’
खेल में पॉलिटिक्स और भेदभाव की बातें सामने आती रही हैं, इसी पर एक सवाल..
सिर्फ स्वीटी नहीं, दूसरी बॉक्सर भी राजनीति का शिकार
स्वीटी भी पिता महेंदर के आरोपों को सच बता रही थीं, लेकिन सवाल था कि क्या ऐसा सिर्फ स्वीटी के साथ हुआ या और भी मामले हैं? महेंदर जवाब देते हैं, ‘ऐसा कई बच्चियों के साथ होता है। 2012 की बात है। पटियाला में ओलिंपिक का ट्रायल हो रहा था। स्वीटी उस समय जूनियर में थी। वो ऐसे ही ट्रायल देने चली गई। मैं नाम तो नहीं बताऊंगा, किसने किया लेकिन कविता गोयत नाम की बॉक्सर को जीत के बाद भी नजरअंदाज किया गया और पूजा नाम की बॉक्सर को ओलिंपिक में भेज दिया।’
महेंदर आगे कहते हैं, ‘कोई भी ट्रायल हो, पक्षपात होता है। मैं समझता हूं कि हार के बाद हर बच्चा कहता है कि पक्षपात हुआ, लेकिन यहां तो सब सामने था। मैं फिर कहूंगा 20-21 की बाउट हो तो बात अलग है, लेकिन जो बॉक्सर 10-21 से जीत रहा है, उसे हार दे देंगे, तो ये गलत है। ऐसे बच्चे जिनका कोई कनेक्शन नहीं, उन्हें नजरअंदाज कर दिया जाता है।’
5 जजों के फैसले में हो सकता है अंतर: कोच
स्वीटी और उनके पिता से बात करने के बाद हम उनके कोच मनिंदर सिंह ढाका से मिलने हिसार के SAI स्पोर्ट्स ट्रेनिंग सेंटर पहुंचे। हमने उनसे पूछा कि क्या सिलेक्शन के दौरान पक्षपात होता है?
कोच ढाका कैमरे पर नहीं आए, लेकिन कहा, ‘मुझे नहीं लगता कि ऐसा होता है। एक बाउट होती है, जिसमें 5 जज होते हैं। सिलेक्शन कमेटी के भी 2 मेंबर होते हैं। हर जज अलग पैरामीटर पर बॉक्सर को जज करता है।’
कोच ढाका आगे बताते हैं, ‘2012 में मैंने हिसार का SAI सेंटर जॉइन किया था। तब से स्वीटी मेरे साथ ट्रेनिंग कर रही है। शुरू से वो थोड़ा अग्रेसिव थी। 1-2 साल पहले की बात है, स्वीटी का परफॉर्मेंस डाउन हुआ, तो कहने लगी कि मैं कबड्डी खेलूंगी। कुछ ही महीने में वो लड़कों की नेशनल कबड्डी टीम के साथ प्रैक्टिस करने लगी। उसका मन नहीं लगा तो बॉक्सिंग में वापसी कर ली।’
जंतर-मंतर पर चल रहे प्रदर्शन और भारतीय कुश्ती संघ के अध्यक्ष पर यौन शोषण के आरोप से जुड़े सवाल पर मनिंदर सिंह ढाका कहते हैं, ‘पता नहीं, इसमें कुछ सच्चाई भी है या नहीं। मेरे हिसाब से तो कोच या किसी फेडरेशन मेंबर की हिम्मत नहीं होती कि लड़की को कुछ कह दे। कहीं से अफवाह उठ जाती है। अपनी बात करूं तो मैं किसी बॉक्सर को हाथ भी नहीं लगा सकता। मैं कोच हूं। मेरे बच्चे मुझ पर भरोसा करते हैं। मैं तो नहीं सोच सकता कि ऐसा होता होगा।’
पक्षपात के आरोप पर चीफ कोच बोले- तब स्वीटी का खेल आज जैसा नहीं था
स्वीटी के पिता ने 2014 AIBA विमेंस वर्ल्ड बॉक्सिंग चैम्पियनशिप के ट्रायल के दौरान चीफ कोच पर पक्षपात का आरोप लगाया। इस ट्रायल में चीफ कोच रहे अनूप सिंह से हमने बात की।
पक्षपात के सवाल पर वे कहते हैं, ‘ये पुरानी बात है, जहां तक मुझे याद है 2014 की वर्ल्ड चैम्पियनशिप के पहले अक्टूबर में रायपुर में नेशनल चैम्पियनशिप हुई थी। यहां जो जिस वेट कैटेगरी में गोल्ड जीता, वो उसी वेट कैटेगरी में वर्ल्ड चैम्पियनशिप में खेला था।’
‘उस समय तो फेडरेशन भी सस्पेंड था। AIBA (इंटरनेशनल बॉक्सिंग एसोसिएशन) के मेंबर और एड-हॉक कमेटी के चेयरमैन किशन नरसी सब कुछ देखते थे। किसी भी बॉक्सर की परफॉर्मेंस बेहतर होने में समय लगता है।'
अनूप सिंह कहते हैं, 'मैरी कॉम दुनिया की महान बॉक्सर में से एक हैं। निखत जरीन या किसी और से मैरी कॉम का कोई मुकाबला नहीं है। जिस वक्त ये बात उठी थी, उस समय निखत का भी लेवल इतना नहीं था, जितना आज है। मीडिया ने इसे कॉन्ट्रोवर्सी बना दिया। सब कुछ टाइम पर डिपेंड करता है।’
स्वीटी ने जिस दिन वर्ल्ड चैम्पियनशिप में गोल्ड जीता, नीतू घणघस भी उसी दिन वर्ल्ड चैम्पियन बनीं। पढ़िए उनके घर से ये ग्राउंड रिपोर्ट...
लड़कों को पीटा, तो पिता ने बनाया बॉक्सर, कैसे दो कमरों के घर से नीतू बनीं वर्ल्ड चैंपियन
हरियाणा का भिवानी जिला, यहां दो कमरों के एक घर में बॉक्सिंग की वर्ल्ड चैम्पियन नीतू घणघस रहती हैं। उनके पिता ने बेटी की प्रैक्टिस के लिए नौकरी से अनपेड लीव ली, तो सस्पेंड हो गए। मां मुकेश देवी को दिन-रात रिश्तेदारों ने ताने दिए। कहा- ‘ऐसे मार-पीट के खेल खेलेगी तो शादी कौन करेगा इससे?’ बेटी का जिक्र आते ही जय भगवान कहते हैं, ‘वो तो स्कूल में लड़कों को पीट देती थी। लड़के रोते हुए आते और इसकी मां से शिकायत करते। मैंने तंग आकर इसे बॉक्सर बना दिया था।’
पढ़िए पूरी खबर...